En drabsefterforskning er blevet indledt søndag aften i Ilford, England, hvor to små børn har mistet livet.

Et spædbarn og en treårig dreng er blevet stukket ihjel på en adresse i det østlige London.

Det skriver flere britiske medier, herunder Sky News.

Spædbarnet - en pige - blev fundet død på stedet, mens drengen mistede livet på hospitalet, hvor han blev behandlet for sine skader.

En 40-årig mand er også blevet ført til hospitalet til behandling efter knivskader.

Ifølge politiet i London, Metropolitan Police Service (MPS), kendte de tre ofre hinanden.

En drabsefterforskning er indledt, mens politiet ikke har nogen efterlysninger i den forbindelse.

Ubeskrivelig tragedie

Ifølge Sky News fandt episoden sted på Aldborough Road North i Ilford, der ligger i det nordøstlige London.

Politiet modtog anmeldelsen klokken 17.30 søndag lokal tid.

En ambulancehelikopter, tre ambulancer, en paramediciner samt politi blev sendt til stedet.

Lederen af Redbrigde byråd, Jas Athwal, skriver på Twitter, at han sender familien til børnene hans kondolence efter en "ubeskrivelig tragedie".

- Vi beder alle om at respektere familiens privatliv i denne svære tid, skriver Athwal.